# Yleistoiminta

Vuosi 2019 oli yhdistyksen 101. toimintavuosi. Lampaanjalostusyhdistys muuttui Suomen Lammasyhdistykseksi vuoden 1988 alussa, jonka jälkeen lammastilaneuvonta jäi pois yhdistyksen toiminnasta. Toiminnan painopiste on viime vuosina ollut edunvalvonnassa ja tiedotuksessa.

Yhdistyksen jäsenrekisterin tietojen päivittämistä jatkettiin vuonna 2019. Loppuvuodesta pyydettiin jäseniä toimittamaan sähköpostiosoitteitaan kotisivuille tehdyn lomakkeen kautta. Saadut osoitteet tallennetaan jossain vaiheessa rekisteriin jäsenviestinnän helpottamiseksi. Suomen Lammasyhdistyksen jäsenmäärä nousi hieman, 31.12.2019 jäseniä oli rekisterissä 791 (2018: 766, 2017: 740, 2016: 838, 2015: 953, 2014: 944, 2013: 953, 2012: 978 ja 2011: 930 jäsentä). Kannattajajäseniä vuonna 2019 oli kolme. Henkilöjäsenmaksu oli 79 €, kannattajajäsenmaksu 300 € ja perhejäsenmaksu 30 €. Opiskelija- ja eläkeläisjäsenen jäsenmaksu oli 50 €, henkilökannattajajäsenen maksu 30 € ja lehtijäsenen vuosimaksu 79 €. Erämaksujäsenten jäsenmaksuksi oli 2 x 45 €.

Ilmoitusmyynnistä saadut tulot saatiin pidettyä budjetoidussa summassa aktiivisen myyntityön sekä alennuskampanjoiden ansiosta. Yhdistykselle jäsentuotteiksi hankittuja t-paitoja ja postikortteja sekä Omat Lampaat – pienlampurin käsikirjaa myytiin pääasiassa kotisivujen kautta tilattuna.

Vuoden aikana tehtiin yhteistyötä MTK:n Lammasverkoston kanssa sekä edunvalvonnassa että Valtakunnallisen Lammasstrategian uudistamisessa. Valtakunnallinen Lammasstrategia kattaa kauden 2016–2022. Tavoitteena on nostaa kotimaisen karitsanlihan kulutus yhteen kiloon henkeä kohden ja lammastalouden keskimääräinen kannattavuuskerroin ykköseen. Visiona on tuottaa lampaasta haluttuja tuotteita kestävästi ja kannattavasti. Strategiassa huomioidaan liha-, villa, talja- ja maisematuotteiden laatu, eläinten, ihmisten ja yhteiskunnan hyvinvointi sekä tuotannon ekologisuus, luonnon monimuotoisuus ja tuotannon vähäpäästöisyys.

Edunvalvonnassa toiminnan painopiste oli uuden ohjelmakauden valmistelussa, joka alkoi Maa- ja metsätalousministeriön järjestämillä CAP27-työpajoilla talven ja kevään 2019 aikana. Lammasyhdistyksen edustajina työpajoihin osallistuivat *Petri Leinonen* (maatalousluonnon monimuotoisuuden edistäminen, ilmastonmuutoksen hillitseminen), *Jarmo Latvanen* (luomutuotannon edistämien, kuluttajan roolin vahvempi huomioiminen), *Hannele Ulvo* (tuottajaorganisaatioiden kehittäminen), *Juha Tähkämaa* (aktiivisen maataloustuotannon edistämisen, maatalouden tulokehityksen edistämisen) sekä *Marjo Simpanen* (geenivarojen suojelu ja käytön edistäminen, tuotantoeläinten terveys ja hyvinvointi).

Edelleen selvitettiin myös tuottajaorganisaatioiden perustamisen edellytyksiä. Lammasketjun toiminnassa ja tuottajahinnoissa on paljon parannettavaa, ja tuottajaorganisaatio saattaisi tuoda näihin toivottua muutosta. Myös tiukentuneen ruholuokitusskaalan seurantaa jatkettiin, ja sekä ruho- että rasvaluokituksen tiukkeneminen näkyi edelleen vuonna 2019. Teurasruhojen luokkien lasku vaikutti varsinkin alkuperäisrotuja kasvattavien lampureiden tilipusseihin. Byrokratian purkutalkoot olivat niin ikään edelleen edunvalvonnan toiminnallisessa keskiössä. Lisäksi vuoden aikana suunniteltiin koko lammassektorin laajasti kattavaa markkinointikampanjaa.

Vuoden 2019 aikana Lammasyhdistyksen edustajat osallistuivat myös muun muassa lammastoimijoiden sidosryhmätapaamisiin, kansallisen nurmistrategian valmisteluun sekä Eläinten hyvinvointimerkintä suomalaisen eläintuotannon kilpailukyvyn ja laadun edistäjänä -hankkeeseen.

Suomen Lammasyhdistyksen sääntömääräiset yleiskokoukset pidettiin valtakunnallisten Lammaspäivien yhteydessä Porvoossa 14.3.2019 ja Torniossa 7.11.2019. Kokousten lisäksi järjestettiin lampuri-illalliset. ProAgria Keskusten Liitto järjesti Lammaspäivillä opintoretket ja seminaarit. Keväällä Lammaspäivien seminaarin teemana olivat uuhivalinnat sekä ympäristöasiat ja syksyllä toiminnan monipuolistamisella lammastilalle saatavat lisätulot.

Yhdistys osallistui OKRA-messuille 3.-6.7.2019 Retronik Oy:n ja Kaitamäen Lampolan organisoimalla lammasosastolla. SLY:n jäsenistöä talkoili niin osaston rakentamisessa ja purkamisessa kuin yhdistyksen ständillä edustamisessakin.

Suomen Lammasyhdistys tuki Team Finlandia kerinnän MM-kilpailuissa Ranskan Le Doratissa 4.-7.7.2019. Suomea kilpailuissa edustivat hallitseva suomenmestari *Marko Känsälä* sekä naisten sarjoissa *Minna Kartano*. Joukkueen johtajana toimi *Jan Suttle*. Lisäksi SLY tuki Suomen Keritsijät ry:n järjestämiä SM-kerintäkilpailuja Ollikkala-messuilla Kannuksessa 24.8.2019. Kilpailussa noudatettiin kansainvälisiä kerintäkilpailusääntöjä.

SLY, alueelliset lammaskerhot, lammastilat sekä kotimaiset villa-alan toimijat järjestivät valtakunnalliset Villaviikot 28.9.-6.10.2019. Villaviikkojen aikana oli tarjolla erilaisia villa-aiheisia tapahtumia ja tempauksia ympäri Suomen. SLY painatti Villaviikkoja varten suomalaista villaa promoavan roll-upin sekä suomen- ja ruotsinkielisiä villakortteja, joita toimitettiin lammaskerhoille jaettavaksi tapahtumissa. Lisäksi yhdistys järjesti yhdessä Uudenmaan Lampureiden kanssa villatapahtuman Helsingin Narinkkatorilla 29.9.2019. Tapahtumaan olivat tervetulleita kaikki kotimaisen villan kanssa toimivat tahot kautta maan.

Itsenäisyyspäiväviikolla joulukuun alussa SLY toteutti Suomilammas lautaselle –somekampanjan, johon liittyen julkaistiin ennakkoon infoja suomalaisesta lammastaloudesta ja varsinaisella teemaviikolla lammasruokaresepti jokaiselle päivälle. Kampanjaan lähtivät taloudellisella tuella mukaan Ab Tajma Oy, Hahtolan Liha Oy, Lallin Lammas Oy, Liha Hietanen Oy, Muhniemen Lahtivaja, Tamminen Oy, Vainion Teurastamo Oy sekä Veljekset Rönkä Oy. Itsenäisyyspäivälle julkaistun juhlamenun suunnitteli kampanjan kummikokki *Sami Garam*. Muista viikon resepteistä vastasi Lampurin keittiössä –blogia pitävä *Sanna Lehtonen*. Kampanja toteutettiin sekä suomen- että ruotsinkielisenä ja sen julkaisuista vastasivat *Anna Kujala*, Sanna Lehtonen, *Eila Pennanen* ja *Marjo Simpanen*.

Syksyllä 2019 SLY:ssä alettiin pohtia viestintää, jolla tavoitettaisiin paremmin paitsi omia jäseniä ja sidosryhmiä myös laajemmin kuluttajia. Viestintästrategian suunnittelusta lähetettiin tarjouspyyntöjä alan ammattilaisille, ja suunnittelua tekemään valittiin *Anna Kujala*, Tipos Ab. Viestintästrategian suunnittelu alkoi joulukuussa 2019.

Lammasyhdistys painatti seinäkalenterin taas vuodelle 2020. Kalenterin taskuun myytiin kymmenen mainospaikkaa, joista saaduilla tuloilla kalenteri voitiin jakaa ilmaiseksi kaikille jäsenille. Jako toteutettiin marras-joulukuussa lammaskerhojen kautta, ja kerhot saivat ylimääräisiä kalentereita myös omaa varainhankintaansa varten.

Vuoden 2016 alussa yhdistykselle palkatun osa-aikainen ilmoitusmyyjä-verkkosivuvastaavan työsuhdetta jatkettiin edelleen. Lammasyhdistys.fi – sivuston kehitystä jatkettiin ja Lammasyhdistyksen Facebook-sivustoa ylläpidettiin aktiivisesti.

Lammaskerhot toimivat vuoden aikana alueillaan vaihtelevasti. Kerhot ovat järjestäneet eri puolilla Suomea mm. markkinatempauksia ja retkiä.

Hallituksen toimesta pidettiin yhteyttä tärkeimpiin sidosryhmiin. MTK:n Lammasverkostossa vetäjinä toimivat *Tapio Rintala* (pj) ja *Otto Makkonen* (vpj). SLY:tä verkoston ytimessä edusti puheenjohtaja *Petri Leinonen* sekä ulkokehällä toiminnanjohtaja *Marjo Simpanen*. *Outi Sirola* jaMarjo Simpanen edustivat yhdistystä Ruokaviraston Lammas- ja vuohirekisterin yhteistyöryhmässä.

# Julkaisutoiminta

Yhdistyksen jäsenjulkaisu Lammas & vuohi – lehti ilmestyi entiseen tapaan viidesti. Julkaisu sisälsi ajankohtaisia artikkeleita lampaista ja vuohista aina aloittelijan arjesta tutkimuksen huipulle. Vuohiteema oli keskitetty kahteen numeroon vuodessa. Vuoden 2019 aikana lehdessä vaihtuivat sekä toimitussihteeri että taitto.

Toimitustyötä tehtiin toimitussihteerien *Terhi Torikka* (numerot 1 ja 2) ja *Anna Kujala* (numerot 3-5) sekä ilmoitusvastaava *Eila Pennasen* ja päätoimittaja *Marjo Simpasen* voimin. ProAgria Keskusten Liitto vastasi lehden numeroiden 1-3 taitosta, ja Tipos Ab (Anna Kujala) numeroiden 4-5 taitosta. Lehti painettiin T-Printissä Hyvinkäällä. Ulkoasusta vastasivat numeroiden 1-3 osalta *Päivi Jokimies* sekä *Birgitta Salminen* ja numeroiden 4-5 osalta Anna Kujala. Toimituskuntaan kuuluivat edellä mainittujen lisäksi *Silja Alamikkotervo*, *Sari Kotivirta,* *Jarmo Latvanen*, *Petri Leinonen*, *Otto Makkonen*, *Sarita Mikkonen*, *Maija Suutarinen* ja *Kirsi Vertainen*. Vuohipalstan aineistoa saatiin Suomen Vuohiyhdistyksen jäseniltä, ja vuohiasioista vastasivat *Jonna Ukkola* sekä *Milla Alanco-Ollqvist*.

Verottaja on myöntänyt Lammas & vuohi – lehdelle arvonlisäverovapauden vuonna 2009.

# Yhdistyksen johto ja asioiden hoitajat

## **Yhdistyksen hallitus** kokoontui vuoden 2019 kuluessa seitsemän (7) kertaa. Hallitukseen kuuluivat seuraavat henkilöt (varajäsenet suluissa):

*Petri Leinonen*, puheenjohtaja

*Jarmo Latvanen,* varapuheenjohtaja, I-alue (*Juha Tähkämaa*)

*Mikko Idlax,* II-alue (*Maaret Berg-Tynkkynen*)

*Sirpa Tyrväinen*, III-alue (*Hannele Ulvo*)

*Annaelina Kotilainen,* IV-alue (*Simo Havia*)

*Timo Heikkilä,* V-alue (*Hannu Iso-Junno*)

*Kirsi Ylipiessa,* VI-alue (*Anne Jurva*)

**Jalostusvaliokunta** kokoontui vuonna 2019 kuusi (6) kertaa. Jalostuslampolahaku, eri rotujen jalostustavoitteet, geenivara-asiat, keinosiemennys- ja kantakirjauskysymykset sekä jalostuslampoloille tarjottavat palvelut ja edut olivat keskeisimmät kokoontumisissa esillä olleet teemat. Jalostuslampoloille kehitetyt diplomit sekä eläinkauppaa varten toimitettavat allekirjoitetut sertifikaatit otettiin käyttöön. Jäsenet: *Marja-Liisa Sevón-Aimonen* (puheenjohtaja, asiantuntija), *Kaie Ahlskog* (lammasneuvonta), *Maija Häggblom* (Föreningen Ålandfåret), *Matti Koivisto* (alkuperäisrodut), *Susanna Nuutinen* (tuontirodut), *Anne Konsti* (lampuri) ja *Marjo Simpanen* (sihteeri).

Yhdistyksen toiminnanjohtajana, Lammas & vuohi-lehden päätoimittajana ja hallituksen sekä jalostusvaliokunnan sihteerinä toimi MMM, agronomi *Marjo Simpanen*. Ilmoitusmyyjänä ja verkkovastaavana toimi agrologi *Eila Pennanen*. Kirjanpidosta ja palkanlaskennasta vastasi Tilitoimisto Reipas. Yhdistyksen toimisto sijaitsi Vihdin Vanjärvellä ja varasto Mtech Digital Solutions Oy:n tiloissa Vantaan Jokiniemessä.

# Yhdistyksen kokoukset

Yhdistyksen kevätkokouksessa Porvoossa 14.3.2019 hyväksyttiin vuoden 2018 toimintakertomus ja tilinpäätös, luettiin tilintarkastajien lausunto sekä myönnettiin vastuuvapaus hallitukselle ja rahastonhoitajalle. Vuoden 2020 jäsenmaksuksi päätettiin 79€ ja kannatusmaksuksi 300€. Perhejäsenen vuosimaksuksi päätettiin 30€. Opiskelija- ja eläkeläisjäsenen jäsenmaksuksi päätettiin 50 €, henkilökannattajajäsenen maksuksi 30 € ja lehtijäsenen vuosimaksuksi 79 €. Erämaksujäsenten jäsenmaksuksi päätettiin 2 x 45 €.

Yhdistyksen syyskokous pidettiin Torniossa 7.11.2019. Kokouksessa hyväksyttiin vuoden 2020 toimintasuunnitelma ja talousarvio. Vuoden Lammastilana 2019 palkittiin Ollqvistin lammastila – Ollqvist fårfarm Vöyriltä. Uusia kunniajäseniä ei kutsuttu.

Syyskokouksessa pidettiin hallituksen ja jalostusvaliokunnan erovuoroisten jäsenten ja varajäsenten vaali. Varsinaisista jäsenistä erovuorossa olivat *Annaelina Kotilainen* (IV-alue), jonka tilalle valittiin *Anniina Holopainen*, ja *Timo Heikkilä* (V-alue), jonka tilalle valittiin *Arto Hillilä*. Varajäsenistä erovuorossa olivat IV-alueen *Simo Havia*, jonka tilalle valittiin *Helinä Leppänen* sekä *Hannu Iso-Junno* (V-alue), joka valittiin jatkamaan. Jalostusvaliokunnasta erovuorossa oli kotimaisten rotujen edustaja *Matti Koivisto*, joka valittiin jatkamaan.

Suomen Lammasyhdistyksen edustajaksi Ruokaviraston Lammas- ja vuohirekisterin yhteistyöryhmään vuodeksi 2020 valittiin *Outi Sirola*.

Tilintarkastajaksi valittiin *Raimo Vainio-Kaila* (HT, JHT) ja toiminnantarkastajaksi *Eliisa Malin*. Varatilintarkastajaksi valittiin *Eva Hiltunen* (HT) ja varatoiminnantarkastajaksi *Mika Malin*.

Päätettiin, että yhdistyksen kokouskutsut julkaistaan vuonna 2020 jäsenjulkaisussa Lammas & vuohi sekä yhdistyksen verkko- ja Facebook-sivuilla.